“የኦሮሞ ህዝብ የታገለው በዕኩል ተጠቃሚነትና በአንድነት ለመኖር ካለው እምነትና ፍላጎት በመነጨ ነው።  አቶ ዳባ ደበሌ የኦሮሚያ ክልል ግብርናና ተፈጥሮ ሀብት ቢሮ ኃላፊ
አዲስ አበባ፡- የኦሮሞ ህዝብ ለዘመናት ትግል ሲያደርግ የቆየው ለብቻው ሊጠቀም ሳይሆን የሁሉም ብሔር ብሔረሰቦች መብትና ጥቅም ተከብሮ በዕኩል ተጠቃሚነት መንገድ በአንድነት ለመኖር ካለው እምነትና ፍላጎት በመነጨ በመሆኑን የብልጽግና ፓርቲ አባልና የኦሮሚያ ክልል ግብርናና ተፈጥሮ ሀብት ቢሮ ኃላፊ አቶ ዳባ ደበሌ ገለፁ። አቶ ዳባ ከአዲስ ዘመን ጋዜጣ ጋር በተለይ ባደረጉት ቃለ ምልልስ እንደተናገሩት፤ የኦሮሞ ህዝብ ጥያቄ አጠቃላይ የኢትዮጵያ ህዝብ የማህበራዊ፣ ኢኮኖሚያዊና ፖለቲካዊ ጉዳዮች ጥያቄ ማዕቀፍ ውስጥ ያለ ነው። የኦሮሞ ህዝብ ትግል ሲያደርግ የቆየው ለብቻው ሊጠቀም አይደለም። ይልቁንም የሁሉም ብሔር ብሔረሰቦች መብትና ጥቅሞች ተከብረው በእኩልነት ሊጠቀም ካለው ፍላጎት የመነጨ ነው። የኦሮሞ ህዝብ ጥያቄዎች ጥያቄዎቹም በኢትዮጵያ ህዝቦች ጥያቄ ማዕቀፍ ውስጥ ያሉና በዛው አግባብ የሚመለሱ ናቸው። እንደ አጠቃላይ ሲታይም ጥያቄዎቹ ሰፊ የሆነው የኦሮሞ ህዝብ በዛው ልክ የሥልጣኑም የኢኮኖሚ ተጠቃሚነቱም ይረጋገጥልኝ የሚል ነው። ይሄም ደግሞ ለእኔ ብቻ የሚል ሳይሆን፤ ሁሉም እንደሚገባው ሊያገኝና ሊጠቀም ይገባል ከሚል መሆኑን አመልክተዋል።  የኦሮሞ ህዝብ አብሮ መኖር የለመደ፤ ለዘመናትም በዚህ ውስጥ የኖረ፤ ብዙ ጊዜ የታገለውም ጭቆና ስለበዛበትና ከሥልጣንም ሆነ ከኢኮኖሚው በመገፋቱ ነው እንጂ ከህዝቦች ሊነጠል ካለው ፍላጎት የመነጨ አይደለምያሉት ሃላፊው፣ ትናንትም፣ ዛሬም ሆነ ነገ አብሮ መልማትና መበልጸግን የሚፈልግ ለዚህም የሚተጋ ህዝብ መሆኑን አስታውቀዋል። “በመሆኑም የኦሮሞ ህዝብ የታገለው ለመብቱ ቢሆንም፤ ለራሱ መብት ብቻም ሳይሆን የሌሎች መብት እንዳይነካም ያምናል። የኦሮሞ ህዝብ የሚገባውን ካገኘ፤ ፍትሃዊነትና የዕኩልነት ተጠቃሚነት ካለ፤ ሰላምና ዴሞክራሲ ካለ፤ ይሄንን ተቀብሎ ለልማት ራሱንም አገሩንም ለማሳደግ ጥረት የሚያደርግ ህዝብ ነው። ለዚህ ደግሞ ከመጀመሪያውም ጀምሮ እስካሁን ድረስ ታሪኩ የሚያሳየው የኦሮሞ ህዝብ አገር ይገነባል እንጂ አገር አያፈርስም” ብለዋል።  በገዳ ሥርዓቱም አገር ገንቢ ነው። በተለያዩ ሥርዓቶች ውስጥም ኢትዮጵያን ኢትዮጵያ ሆና እንድትቀጥል ካደረጉ ህዝቦች መካከል አንዱና ዋነኛው ህዝብ ነው። የመልከዓ ምድራዊ አቀማመጡና ስፋቱ፣ የህዝብ ብዛቱ እንዲሁም ከኢኮኖሚያዊ ሀብቱም አገር ለማስቀጠል እንዳገዘውም አመልክተዋል ። ከዚህ አኳያ ሲታይ የኦሮሞ ህዝብ እንደ ህዝብ የራሱን መብት አስከብሮ የሌሎችንም ለማስከበርና አብሮ ለመኖር ካለው ፍላጎት አገር ለመገንባት እንጂ አገር ለመበተን የሠራበትም የተንቀሳቀሰበትም አጋጣሚ የለም። ምናልባት ከህዝቡ የወጡ ግለሰቦችና ድርጅቶች ይሄን ሊያስቡ ይችሉ ይሆናል፤ እንደ ህዝብ በዚህ መልኩ አገር ለመበተን የተንቀሳቀሰበት ጊዜ አለመኖሩንን አስታውቀዋል ።  ይልቁንም ለእኔና የእኔ ብቻ ባለማለት የራሱን ጥያቄዎች እንዲመለሱ በሚያደርገው ትግል ውስጥ ስለ አማራው፣ ስለ ትግራዩ፣ ስለ ሶማሌውና ሌላውም ህዝብ ሲሞግትና የድርሻውን ለመወጣት ሲጥር በተግባር መታየቱን ያመለከቱት ሃላፊው፣ የሌሎች መብት ማስከበር የምችለው የራሴን መብት ሳስከብር ነው ብሎም ያምናል። ስለዚህ ወጣቱም ሆነ አርሶ አደሩ የሚያስበው የራሱን መብት በማስከበር ሂደት ውስጥ የሁሉንም ህዝቦች መብት ማስከበርን እንደሆነም ተናግረዋል ። የኦሮሞ ህዝብ በዚህ እሳቤና ተግባር ማዕቀፍ ውስጥ ሆኖ ሊቀጥል ይገባል። አሁን የተጎናፀፈውን ነፃነት፣ ዴሞክራሲና የአንድነት መንፈስ ይዞም የጋራ ተጠቃሚነቱን ማረጋገጥ እንደሚኖርበት አመልክተዋል ።  ጠቅላይ ሚንስትሩም ከኦሮሞ ህዝብ የወጣና ብልህ መሪ እንደመሆናቸውም፤ እንደ ህዝቡ ሁሉ ለኦሮሞ ህዝብ ብቻ ሳይሆን ለኢትዮጵያ ህዝብም ትልቅ አስተዋጽኦ እያደረጉ ያሉ፤ ከኢትዮጵያም አልፎ ለዓለምም እየሠሩ ያሉና በቀጣይም ብዙ ሊያደርጉ እንደሚችሉ እምነት የተጣለባቸው መሆናቸውን በመገንዘብ፤ ህዝቡ ይሄን ለማስቀጠል የሚጠበቅበትን በሙሉ ማበርከት እንደሚኖርበት ተናግረዋል።  “ከዚህ አንፃር ህዝቡ ይሄንን አምኖና ለውጡን ተቀብሎ እየሠራ ይገኛል። ለምሳሌ፣ አርሶ አደሩን ማየት ይቻላል። ምክንያቱም አርሶ አደሩ ከለውጡ በኋላ ደስተኛ ሆኖ እየሠራና ምርቱን በእጥፍ በማሳደግ ነው እያመረተ ያለው። ዴሞክራሲን እየተለማመደ፣ ነፃነቱንም እያረጋገጠ ነው። ባህልና ታሪኩን በደስታ እያሳደገ፤ ከሌሎች ብሔር ብሔረሰቦች ጋር በእኩልነት ለመኖር የድርሻውን እየተወጣ ይገኛል” ብለዋል  ይሁን እንጂ አሁንም ይሄንን ጉዞ የሚቃወሙና ሊያደናቅፉም የሚሠሩ እንዳሉ መገንዘብ ያስፈልጋል። እነዚህ ደግሞ አንድም በመደናገር ውስጥ ያሉ ሊሆኑ ስለሚችሉ እነዚህ እውነቱ ሲገባቸውና ሲረዱ ወደ ለውጡ መስመር የሚገቡ ይሆናል የመጂል እምነት መኖሩን ገልፀው፣ ከዚህ በተቃራኒው ግን ከህዝብ ትቅምና ፍላጎት የሚሄዱትን ህዝቡ ሊታገላቸው፤ የእሱን ጥቅም ይዞ የሚታገለውን ደግሞ ደግፊ ሊጓዝ እንደሚገባ አስታውቀዋል።  ከህዝብ ፍላጎት ውጭ ትግል ሊኖር ስለማይችል እነዚህ ከተግባራቸው ሊታረሙ፤ ህዝቡም ሊታገልና ወደ መስመር እንደሚመለሱ ሊያደርግ፤ ካልሆነም ትግሉ በራሱ እያከሰማቸው የሚሄድ ይሆናል ያሉት ሃላፊው፣ አሁን እየታየ ያለውም ይሄው ነው፤ የለውጥ ሃይሉ በዕየለቱ እየተጠናከረ ነው፤ የህዝብን ጥቅም ተጋፍተው የሚንቀሳቀሱ ሃይሎች ለውጡን የደገፉ መስለው ጉዞ ቢጀምሩም አብረው መቀጠል ስለማይችሉ በየቀኑ እየከሰሙ በመሄድ ላይ ናቸው። በመሆኑም ለየትኛውም አካልም ሆነ ድርጅት የሚጠቅመውም ህዝብ የሚለውን ተገንዝቦና ተቀብሎ መሄድ መሆኑን መረዳት፤ በዛው አግባብም መንቀሳቀስ እንደሆነም አመልክተዋል። አዲስ ዘመን ግንቦት 24/2012 ወንድወሰን ሽመልስ